ፖሊስ የአቶ እስክንድር ነጋን የከሳሽነት ቃል እንዲቀበል ፍርድ ቤት ትዕዛዝ ሰጠ
በአቶ በቀለ ገርባ ላይ ተጨማሪ የምርመራ ቀናት ተፈቀደከድምፃዊ ሃጫሉ ሁንዴሳ ግድያ ጋር በተያያዘ በተለይ በአዲስ አበባ ከተማ ከደረሰው የሰዎች ግድያና ንብረት ውድመት ምክንያት ተጠርጥረው በቁጥጥር ሥር በሚውሉበት ጊዜ፣ በፌዴራል ፖሊስ አባላት ድብደባ እንደተፈጸመባቸው ለፍርድ ቤት አቤቱታ ያቀረቡትን የባልደራስ ለእውነተኛ ዴሞክራሲ ፓርቲ (ባልደራስ) ሊቀመንበር አቶ እስክንድር ነጋን የከሳሽነት ቃል እንዲቀበል ለፖሊስ ትዕዛዝ ተሰጠ፡፡የፌዴራል የመጀመርያ ደረጃ ፍርድ ቤት ልደታ ምድብ አራዳ ተረኛ ችሎት ትዕዛዙን የሰጠው ሰኔ 9 ቀን 2012 ዓ.ም. ሲሆን፣ በዕለቱ አቶ እስክንድር በተጠረጠሩበት የወንጀል ድርጊት ፍርድ ቤት በቀረቡበት ወቅት ነው፡፡ አቶ እስክንድር ቀደም ባለው ችሎት ድብደባ እንደደረሰባቸውና መክሰስ እንደሚፈልጉ ማመልከታቸውን አስታውሰው፣ ፍርድ ቤቱ የሰጠላቸው ትዕዛዝ መኖር አለመኖሩን ጠይቀዋል፡፡ፍርድ ቤቱ ባቀረቡት አቤቱታ ላይ ተመሥርቶ ክስ እንዲመሠርቱ ትዕዛዝ እንደሚሰጥላቸውና የሰብዓዊ መብት ኮሚሽን ኮሚሽነር እንዲጎበኟቸው እንደሚፈቀድ እንደተነገራቸው ያስታወሱት አቶ እስክንድር፣ ኮሚሽነሩ በአካል መጥተው እንደጎበኟቸው አስረድተዋል፡፡‹‹የደበደቡኝን አውቃቸዋለሁ፡፡ የፌዴራል ፖሊስ አባላት ናቸው፡፡ የሕግ ጥያቄም አንስቻለሁ፡፡ ነገር ግን እስካሁን ቃሌን የተቀበለኝ የለም፤›› በማለት ያስረዱት አቶ እስክንድር ፍርድ ቤቱ ትዕዛዝ እንዲሰጥላቸው ጠይቀዋል፡፡ ፍርድ ቤቱም አቤቱታቸውን ከሰማቸው በኋላ ፖሊስ የከሳሽነት ቃላቸውን እንዲቀበላቸው ትዕዛዝ ሰጥቷል፡፡ፍርድ ቤቱ አቶ እስክንድር ተጠርጣሪው በቁጥጥር ሥር በሚውሉበት ጊዜ ድብደባ እንደ ደረሰባቸው ባመለከቱበት ጉዳይ ትዕዛዝ የሰጠው፣ ከድምፃዊ ሃጫሉ ግድያ ጋር በተያያዘ በአዲስ አበባ ከሰዎች ግድያና ከንብረት ውድመት ጋር በተያያዘ ላለፉት 14 ቀናት (እስከ ሐምሌ 9 ቀን 2012 ዓ.ም. ድረስ) የፌዴራል ፖሊስ ወንጀል ምርመራ ቡድን የሠራውን የምርመራ ውጤት ሪፖርት ለመስማት በተሰየመበት ወቅት ነው፡፡መርማሪ ቡድኑ ለፍርድ ቤቱ እንዳስረዳው በተፈቀደለት ቀናት ‹‹አዲስ አበባ ጀምረን አዲስ አበባ እንጨርሰዋለን፤›› በማለት በአዲስ አበባ በልደታ፣ ንፋስ ስልክ ላፍቶ፣ በጉለሌና በቂርቆስ ክፍላተ ከተሞች በተሽከርካሪ በመዘዋወር፣ በስልክና በሥራቸው በአደራጇቸው ሰዎች በመታገዝ፣ እንዲሁም ወረቀት በመበተን ብሔርን መሠረት ያደረገ ግጭት እንዲነሳ ቅስቀሳ ማድረጋቸውን ተናግሯል፡፡ በዚህም በመንግሥትና በግል ተቋማት ላይ ከ50 ሚሊዮን ብር በላይ ግምት ያላቸው ንብረቶች መውደማቸውን፣ ከ20 በላይ የምስክሮችን ቃል በመቀበል ማረጋገጡን መርማሪው አስረድቷል፡፡ተጠርጣሪው ብሔርን መሠረት ያደረገ ግጭት እንዲፈጠር ግለሰቦችን ማስታጠቃቸውን፣ ‹‹የሃይማኖት ተቋማት ሊቃጠሉ ነው›› በማለት ወረቀት መበተናቸውን፣ በዚህም ምክንያት ንብረት መውደሙንና የሰው ሕይወት ማለፉን በምስክሮች ማረጋገጡን መርማሪ ቡድኑ አስታውቆ፣ ሌሎች ሰፊ ምርመራዎችን ለማድረግ ተጨማሪ 14 ቀናት እንዲፈቀድለት ጠይቋል፡፡የተጠርጣሪው ጠበቆች ባሰሙት ተቃውሞ፣ ‹‹መርማሪ ቡድኑ ምርመራውን በሰነድና በምስክሮች ካረጋገጠ ለምን 14 ተጨማሪ ቀናት ይጠይቃል?›› ብለዋል፡፡  ፖሊስ ምርመራውን በምስክር ካረጋገጠ ‹‹ሰፊ ምርመራ ለማድረግ›› በሚል ያቀረበው ተጨማሪ የቀናት ጥያቄ ተቀባይነት እንደሌለው፣ የሕግ መሠረት እንደሌለው፣ የወንጀለኛ መቅጫ ሥነ ሥርዓት ሕግም የሚያሳየው (የሚያዘው) የተጠረጠሩበት ወንጀል መፈጸሙን ማረጋገጥ ስለሆነና መርማሪዎቹም የገለጹ መረጋገጡን ስለሆነ፣ ተጨማሪ የምርመራ ቀናት መጠየቅ ተገቢ አለመሆኑን ለፍርድ ቤቱ አስረድተዋል፡፡ መርማሪ ቡድኑ ግን በማንኛውም በኩል ምርመራውን እንደሚቀጥል ከገለጸ፣ ደንበኛቸው (አቶ እስክንድር) የዋስ መብታቸው ተጠብቆላቸው ቡድኑ ሥራውን መቀጠል እንደሚችል አስረድተዋል፡፡የስልክ ልውውጡ፣ የአስከሬን ምርመራ ውጤትና የፎረንሲክ ምርመራ የሚገኘው በመንግሥት ተቋም ከመሆኑ አንፃር ተጠርጣሪው ሕገ መንግሥታዊ የዋስትና መብታቸውን ሊያስከለክል የሚችል ነገር ባለመኖሩ ሊከበርላቸው እንደሚገባ ጠበቆቹ ደጋግመው ጠይቀዋል፡፡ የግራ ቀኙን ክርክር የሰማው ፍርድ ቤቱ መርማሪ ቡድኑ ምርመራውን በምስክሮችና በሰነድ ማስረጃዎች ማረጋገጡን መግለጹ ምርመራውን አጠናቋል ማለት እንዳልሆነ ገልጾ፣ 13 ቀናት ተጨማሪ ጊዜ በመፍቀድ ለሐምሌ 22 ቀን 2012 ዓ.ም. ቀጠሮ ሰጥቷል፡፡